Seinfeld

Seinfeld on vuosina 1989–1998 esitetty yhdysvaltalainen television komediasarja, jonka loivat Jerry Seinfeld ja Larry David. Itsensä kaltaista hahmoa esittävän Jerry Seinfeldin lisäksi vakiohahmojen näyttelijöitä ovat Jason Alexander, Julia Louis-Dreyfus ja Michael Richards. Valtaosan jaksoista ohjasivat Tom Cherones (kaudet 1–5) sekä Andy Ackerman (kaudet 6–9).

 Syntyhistoria ja teemat 
Seinfeldin kehittivät käsikirjoittaja Larry David (s. 1947) ja stand-up-koomikko Jerry Seinfeld. Jälkimmäinen oli koomikon uransa huipulla vuonna 1988, kun NBC:n varajohtaja Rick Ludwin pyysi häneltä television keskusteluohjelmaa tai komediaohjelmaa. Seinfeld ja hänen ystävänsä Larry David päättivät luoda kaksistaan tilannekomediasarjan, joka perustuisi vuoropuheluun, komedia-aiheiden löytymiseen ja elämän pieniin yksityiskohtiin. Jokaisessa jaksossa näytettäisiin ensin Jerry Seinfeldin esittämän hahmon jokapäiväistä elämää ja sen jälkeen Seinfeldin omaa stand-up-esitystä, joka on saanut aiheensa sarjan kuvaamista tapahtumista. Jaksot eivät perustuisi muiden tilannekomedioiden tapaan johonkin ongelmaan, vaan sarjan komiikka syntyisi kaikenlaisista tapahtumista, jotka aiheuttavat erikoisia konflikteja. Seinfeldin esikuvina on nähty muun muassa Jackie Masonin sarja Chicken Soup sekä The Abbott and Costello Show.Bjorklund 2012, luku ”I. Seinfeld: Concept to Epilogue.”

Seinfeldin tekijät olivat toistensa vastakohtia: Jerry Seinfeld on joviaali ja huoleton mutta myös viileä ja ristiriitainen elämän suhteen, kun taas Larry David on pessimistinen kyynikko ja nihilisti, joka vihaa itseään eikä luota kehenkään. Tästä persoonallisuuksien kontrastista syntyivät Seinfeldin ominainen dialogi ja hahmojen erimielisyydet. Huumoria kaivetaan hahmojen vaikeuksista, kuten työn tai kumppanin menetyksestä, tai fyysisistä vajavaisuuksista. Tärkeässä osassa ovat näyttelijöiden ilmeet tai äänensävyt.

Seinfeldin hahmoja eivät yhdistä sarjoille yleiseen tapaan perhesiteet tai paikka, vaan tosielämän tapahtumat. Päähahmoista Jerry ja George ovat lapsuudenystäviä, Jerry ja Kramer naapuruksia, ja Jerry ja Elaine entinen seurusteleva pari. Georgea, Krameria ja Elainea yhdistää heidän suhteensa Jerryyn. Sarjassa on myös tavallista sarjaa enemmän kyse vuoropuhelusta ja ihmisten kanssakäymisestä kuin yksittäisistä vitseistä tai fyysisestä komediasta. Seinfeldin käsikirjoitukset saattoivatkin olla lähes kaksi kertaa pidempiä kuin muiden sarjojen käsikirjoitukset. Sarjassa esiintyy lisäksi runsaasti toistuvia vitsejä, absurdisuutta, ironiaa, anekdootteja ja paradokseja.

Neljännen tuotantokauden jälkeen Seinfeldin tapahtumat laajenivat epätavallisemmiksi, kun käsikirjoittajilta alkoivat loppua jokapäiväiset aiheet. Toinen muutos oli Seinfeldin stand-up-esiintymisten vaiheittainen väheneminen ja loppuminen kokonaan.Bjorklund 2012, luku ”II. Writers & Directors.”

Sarjan epätavallisen ja jatsahtavan tunnusmusiikin sävelsi Jonathan Wolff jokaiseen jaksoon erikseen.

 Henkilöhahmot 

 Päähahmot 
Jerry Seinfeld esittää sarjassa itseään. Myös kaikki kolme muuta päähahmoa perustuvat todellisiin henkilöihin: Kramer Larry Davidin naapuriin, George Larry Davidiin itseensä, ja Elaine Jerry Seinfeldin entiseen tyttöystävään. Näyttelijöitä ei valittu rooleihinsa heidän taitojensa perusteella, vaan osittain sen mukaan, miten heidän persoonallisuutensa sopivat yhteen Jerryn ja Larry Davidin kanssa, koska siten hahmojen välille saatiin oikeanlainen kemia.

Seinfeld on kahden newyorkinjuutalaisen miehen luoma sarja, ja sen huumori on nähty osana amerikanjuutalaisen huumorin perinnettä. Sarjan päähahmoista kuitenkin vain Jerry on juutalainen; Georgen ja Elainen vihjataan olevan ehkä taustaltaan katolilaisia, ja Kramerin taustasta ei anneta mitään tietoa.Arras 2020, luku ”7. Faith, Race, and Place in Seinfeld’s New York.”

 Jerry Seinfeld (Jerry Seinfeld) on sarjan päähenkilö ja ainoa, joka esiintyy jokaisessa jaksossa. Jerry on stand up -koomikko, ja hänellä on lähes jokaisessa jaksossa uusi tyttöystävä. Suhteet kaatuilevat nopeasti, koska Jerry löytää naisesta aina jonkin pienen ongelman. Jerry on kuitenkin Elainen ohella viisain päähenkilöistä, eikä sotkeudu kiusallisiin tilanteisiin yhtä usein kuin Kramer tai George. Usein hänen vitsinsä perustuvatkin ivallisiin kommentteihin, joita hän heittelee kavereilleen. Jerryllä on pakkomielle siisteydestä ja puhtaudesta. Hän pukeutuu myös usein valkoisiin lenkkitossuihin ja syö muroja, joita on monta laatikollista Jerryn keittiössä.

 George Costanza (Jason Alexander) on Jerryn entinen luokkakaveri ja nykyinen paras kaveri. Hän on lyhyt, tukeva ja kalju mies, joka onnistuu kuitenkin yllättävän usein iskemään naisia. Georgen huumori perustuu pitkälti noloihin tilanteisiin, joihin hän ajautuu, mutta myös hän iskee välillä hyviä huomautuksia, jotka usein viittaavat hänen omiin epäonnistumisiinsa. Sarjan aikana Georgella on enemmän työpaikkoja kuin kenelläkään muulla. Georgen suurena haaveena on olla ammatiltaan arkkitehti. Ehkä parhaiten George kuitenkin tunnetaan taidostaan valehdella. Tästä saadaan esimerkkejä lähes sarjan jokaisessa jaksossa. George on myös erittäin saita ja tarkka rahoistaan. Georgen hahmo perustuu Larry Davidiin itseensä ja Jerry Seinfeldin lapsuudenystävään Michael Costanzaan. Useat Georgen kokemista kiusallisista tilanteista on muunnelmia Larry Davidin omista kokemuksista.

 Elaine Benes (Julia Louis-Dreyfus) on Jerryn entinen tyttöystävä, nykyisin vain ystävä. Elainessa esiintyy samoja piirteitä kuin Jerryssä. Hän etsii koko ajan uutta poikaystävää, jonka täytyy olla lähes täydellinen. Myös Elainella on pakkomielle siisteydestä, muttei yhtä vahva kuin Jerryllä. Elainen muistettavampia työpaikkoja ovat työskentely Mr Pittin henkilökohtaisena avustajana sekä Pendant Publishing -kustantamo. Elainen esikuvina pidetään Jerry Seinfeldin ja Larry Davidin entisiä tyttöystäviä.

 Cosmo Kramer (Michael Richards) on sarjan epämääräisin henkilö. Hän asuu samassa talossa kuin Jerry ja lähes jokaisessa jaksossa hän ilmaantuu Jerryn asuntoon. Kramer perustuu Larry Davidin naapuriin, Kenny Krameriin. (Pilottijaksossa Kramerista käytettiin vielä nimeä Kessler, koska Kenny Kramer ei vielä ollut antanut lupaa nimensä käyttöön.) Etunimi Cosmo paljastettiin vasta kuudennella tuotantokaudella. Kramerin komiikka on toisinaan fyysistä. Kramer pitää itseään hyvin kekseliäänä ja kehittää mitä oudoimpia ajatuksia, jotka ovat jo etukäteen tuhoon tuomittuja.

 Sivuhahmot 
Seinfeldissä on laaja ja värikäs sivuhahmojen joukko. Realismia tavoiteltiin sillä, että monet sivuhahmot palasivat usein rooleihinsa toisenkin kerran, joskus vuosienkin jälkeen, ja heitä esitti aina sama näyttelijä. Näkyvin sivuhahmo on Newman, joka esiintyy 45 jaksossa. Sitäkin useammin esiintyy Ruth Cohenin esittämä Monk-kahvilan kassanhoitaja, jolla on 101 jaksossaan kuitenkin vain muutama puhekohtaus. Myös sarjan luoja Larry David esiintyy useassa sivuroolissa.Arras 2020, luku ”6. The People in Their Neighborhood.”

Joidenkin sivuhahmojen näyttelijät:
 Wayne Knight – Newman, Jerryn ja Kramerin naapuri ja Jerryn arkkivihollinen
 Jerry Stiller – Frank Costanza, Georgen isä
 Estelle Harris – Estelle Costanza, Georgen äiti
 Barney Martin – Morty Seinfeld, Jerryn isä
 Liz Sheridan – Helen Seinfeld, Jerryn äiti
 Heidi Swedberg – Susan Ross, Georgen kihlattu seitsemännellä tuotantokaudella
 John O'Hurley – J. Peterman, Elainen esimies viimeisellä kolmella tuotantokaudella
 Larry David (ääni), Mitch Mitchell ja Lee Bear – George Steinbrenner, New York Yankeesin omistaja ja Georgen esimies
 Len Lesser – Leo-eno, Jerryn eno
 Patrick Warburton – David Puddy
 Richard Fancy – Hra Lippman, Pendant Publishingin johtaja ja Elainen esimies
 Ian Abercrombie – Justin Pitt, varakas liikemies ja Elainen toinen esimies
 Danny Woodburn – Mickey Abbott, lyhytkasvuinen näyttelijä ja Kramerin ystävä
 Steve Hytner – Kenny Bania
 Phil Morris – Jackie Chiles, Kramerin asianajaja
 Sandy Baron – Jack Klompus, Jerryn vanhempien tuttava
 Bryan Cranston – Tim Whatley, hammaslääkäri

 Esityskaudet 
Seinfeldin pilottijakso ei ollut menestys. NBC:n johtajan Brandon Tartikoffin mukaan sarja oli ”liian juutalainen ja liian newyorkilainen.” NBC tarjosi sarjaa kilpailevalle Fox Broadcasting Companylle (FOX), joka sekään ei kiinnostunut. NBC:n Rick Ludwin kuitenkin luotti sarjaan ja tarjosi rahaa vielä neljään uuteen jaksoon.

Elaine Benesin hahmo lisättiin sarjaan pilottijakson jälkeen, koska sarjaan haluttiin naisnäkökulmaa tuomaan lisää naiskatsojia, sekä mieskatsojille seksikkyyttä.

Neljä ensimmäistä jaksoa lähetettiin vuonna 1990, mutta vastaanotto oli taas huono ja katsojaluvut vaatimattomia. Sarja jäi tauolle, mutta Ludwin tilasi kuitenkin 13 jaksoa lisää. Niiden myötä Seinfeld siirrettiin keskiviikosta torstai-illalle, joka on yksi parhaista katseluajoista, ja katsojaluvut lähtivät nousuun. Seuraavat 13 jaksoa näytettiin taas keskiviikkoillassa, mutta katsojaluvut nousivat silti. NBC tilasi taas lisää jaksoja, joiden myötä saatiin täyteen ensimmäinen tuotantokausi ja NBC:ltä lupaus toisesta kaudesta.

Seinfeld kasvatti jatkuvasti katsojalukujaan, varsinkin 18–34-vuotiaiden ikäryhmässä. Se oli Yhdysvaltojen 40. suosituin televisiosarja ja nousi hitaasti mutta varmasti kohti katsojatilastojen kärkisijoja. Tässä vaiheessa muutkin kanavat huomasivat katsojalukujen nousun ja muun muassa American Broadcasting Company siirsi oman menestyssarjansa Koti kuntoon esitettäväksi samaan aikaan Seinfeldin kanssa. Seinfeldin katsojaluvut lähtivät hitaaseen laskuun, kun taas Koti kuntoon nousi kolmen suosituimman sarjan joukkoon.

Kun menestyssarja Terveydeksi loppui vuonna 1993, Seinfeld sai sen paikan torstai-iltana. Sen myötä sarja nousi viimeisten kolmen tuotantokautensa aikana television suosituimmaksi sarjaksi.

Kuudes tuotantokausi oli pettymys sekä Seinfeldin katsojien että arvostelijoiden mielestä, ja Larry David ehdottikin sarjan lopettamista mutta suostui vielä yhteen kauteen. Seitsemäs kausi saikin taas hyvän vastaanoton, ja Jerry ilmoitti NBC:lle tekevänsä vielä kahdeksannenkin kauden ilman Larry Davidiä.

Seinfeldin alkuvaiheissa Jerry Seinfeld oli ilmoittanut suurimman osan ideoista tulevan Davidiltä. Sarjan ollessa suosituimmillaan Seinfeld ei kuitenkaan tahtonut lopettaa, vaan halusi kokeilla omia taitojaan vastaavana tuottajana. Kannatusta tuli varsinkin muilta näyttelijöiltä sekä katsojilta, vaikka useat uskoivatkin Seinfeldin tason laskevan. Davidiltä oli kuitenkin jäänyt paljon ideoita, joita Jerry ja muut sarjan käsikirjoittajista pystyivät hyödyntämään.

Larry Davidin lähtö ei horjuttanut Seinfeldin suosiota, vaan se kasvoi kasvamistaan. Kesken yhdeksännen kauden Jerry Seinfeld kuitenkin ilmoitti, että tämä on viimeinen Seinfeld-kausi. NBC tarjosi hänelle ennätysmäistä viiden miljoonan dollarin palkkiota jaksolta, mutta Seinfeld pysyi kannassaan. Seinfeld pyysi Larry Davidia käsikirjoittamaan sarjan viimeisen jakson, joka sai tehokkaan ennakkomarkkinoinnin ansiosta valtavan mediahuomion ja huippuhintoihin nousseen mainosmyynnin.

Seinfeldin viimeisen jakson kuvauksiin kutsuttiin 250 kutsuvierasta, jotka joutuivat allekirjoittamaan sopimuksen, että jakson sisältöä ei missään tapauksessa saisi paljastaa medialle tai muillekaan. Aivan viimeisessä kohtauksessa yleisöä ei ollut. Viimeinen jakso näytettiin NBC:llä 14. toukokuuta 1998 ja sitä seurasi lähes 80 miljoonaa katsojaa.

Sarjan lopetuksen jälkeen
Seinfeldin loputtua Jerry Seinfeld ja Larry David päättivät olla tekemättä sarjan hahmoille spin-off-sarjoja, koska he eivät uskoneet yhdenkään hahmon pystyvän yksinään kannattelemaan omaa sarjaansa.

Seinfeldin tekijät ja pääosien esittäjät jatkoivat muiden sarjojen parissa. Michael Richardsin, Jason Alexanderin ja Julia Louis-Dreyfusin ensimmäiset komediasarjat Seinfeldin jälkeen eivät menestyneet, minkä johdosta alettiin puhua ”Seinfeld-kirouksesta”. Louis-Dreyfus on tosin saavuttanut menestystä uudemmilla sarjoillaan. Larry David loi menestyksekkään komediasarjan Jäitä hattuun. Jerry Seinfeld jatkoi stand up -komedian tekemistä ja aloitti sarjan Comedians in Cars Getting Coffee. Seinfeldin päähahmot ovat näyttäytyneet sekä Davidin että Seinfeldin sarjoissa.Arras 2020, luku ”10. Television Legacy.”

Seinfeldin uusintaesitykset ovat tuottaneet Yhdysvalloissa yli kolme miljardia dollaria.

Palkintoja
Seinfeld voitti monia palkintoja Yhdysvaltojen tärkeimmissä viihdealan gaaloissa, kuten Emmyssä ja Golden Globessa. Tärkeimmät voitot tulivat vuosilta 1993 ja 1994, jolloin Seinfeld voitti parhaan komediasarjan Emmyn 1993 ja vastaavan Golden Globen 1994. Seinfeld voitti myös käsikirjoitus-Emmyn jaksoista ”The Fix-Up” ja ”The Contest”.

Pääesiintyjien palkinnot ja ehdokkuudet:

Jerry Seinfeld:
 Voitto:
 Golden Globe 1994 – Paras miespääosa komediasarjassa
 Ehdokkuus:
 Golden Globe 1995, 1996, 1998 – Paras miespääosa komediasarjassa
 Emmy 1992, 1993, 1994, 1995, 1996 – Paras miespääosa komediasarjassa

Jason Alexander:
 Ehdokkuus:
 Emmy 1993, 1994, 1995, 1998 – Paras miessivuosa komediasarjassa
 Golden Globe 1992, 1993, 1994, 1995, 1996, 1997, 1998 – Paras miessivuosa komediasarjassa

Julia Louis-Dreyfus:
 Voitto:
 Emmy 1996 – Paras naissivuosa komediasarjassa
 Golden Globe 1994 – Paras naissivuosa komediasarjassa
Ehdokkuus:
 Emmy 1992, 1993, 1994, 1995, 1997, 1998 – Paras naissivuosa komediasarjassa
 Golden Globe 1995 – Paras naissivuosa komediasarjassa

Michael Richards:
 Voitto:
 Emmy 1993, 1994, 1997 – Paras miessivuosa komediasarjassa
 Ehdokkuus:
 Emmy 1995, 1996 – Paras miessivuosa komediasarjassa

Seinfeld dvd:llä
Seinfeldiä julkaistiin DVD:llä vuosien 2004–2007 aikana. Jokainen DVD-julkaisu sisältää paljon lisäaineistoa. Tässä on esitelty niistä keskeisimmät:

Yada, Yada, Yada: Näyttelijöiden ja sarjan luojien kommenttiraitoja jaksoista.
Not That There's Anything Wrong With That : Epäonnistumisia sarjan kuvauksissa.
Inside Looks: Näyttelijöiden ja sarjan luojien haastatteluita ja muita lyhyitä dokumentteja.
Notes About Nothing: Tietoja jaksojen tuotannosta. Esimerkiksi, jos vastaantulevalla henkilöhahmolla on joku elävä esikuva, on se mainittu näissä tiedoissa.
In The Vault: Poistettuja kohtauksia jaksoista. Näitä ei ole koskaan ennen julkaistu.
Master Of His Domain: Jerry Seinfeldin ennennäkemätöntä stand-up-materiaalia.
Sein-Imation: Animaatioita tunnetuimmista kuudennen kauden kohtauksista.
Sponsored By Vandelay Industries: NBC:n alkuperäistä mainosaineistoa sekä trailereita. 

Jokainen tuotantokausi sisältää myös yhden pidemmän dokumentin, epämääräisiä lyhyitä videoleikkeitä ja jokaisesta jaksosta 1–2 minuuttia pidemmät versiot

Keräilijöitä silmällä pitäen on myös julkaistu erikoispainoksia, kuten viidennen ja kuudennen tuotantokauden rajoitettu yhteispaketti. Tässä paketissa tulee itse levyjen lisäksi pienoiskokoinen Puffy-paita (tuttu viidennen kauden jaksosta The Puffy Shirt) sekä jaksojen käsikirjoitukset.

Katso myös
Luettelo televisiosarjan Seinfeld jaksoista

Lähteet


Seinfeld Internet Movie Databasessa
Seinfeld dvd-julkaisut, kaudet 1–9


Viitteet

Kirjallisuutta
 Kylmälä, Otto: ”Teräsmies ja Seinfeld – amerikkalaisten arvojohtajien teesi ja antiteesi”. Filmihullu 3/2016.

Aiheesta muualla

Seinfeldin jakso-opas TV.comissa 
Sonyn viralliset Seinfeld-sivut

*
Luokka:Seulonnan keskeiset artikkelit